Carike Keuzenkamp: 'Ek is geseënd' | Maroela Media
Carike keuzenkamp en haar man, Olaus van Zyl op hul troudag. (Foto: Verskaf)
Die Afrikaanse sangeres Carike Keuzenkamp het besluit om nie meer enige musiek te maak nie. Dié 72-jarige sangeres het die hoogtepunte van haar loopbaan en lewe met Maroela Media gedeel.
Haar roemryke loopbaan het gedurende haar studentejare aan die Universiteit van Pretoria (UP) begin waar sy onderwys en tale gestudeer het. In 1967 is sy as joolkoningin van die UP aangewys.
"Ek was oral in die kollig, dit was moeilik vir my om op daardie ouderdom die faam te hanteer," sê die "Byeboerwa"-sangeres.
Nie lank daarna nie en sy word 'n rol aangebied in die rolprent Die professor en die prikkelpop. In die rolprent sing sy die liedjie "Timothy", wat haar sangloopbaan 'n hupstoot gee. Dit is in dié tyd wat sy haar aanstaande man, Olaus van Zyl, ontmoet.
"Ons het ontmoet gedurende 'n uitstappie waarop ons as huiskomiteelede eerstejaarstudente moes vergesel. Ons het nie veel met mekaar gesels daardie dag nie, maar hy het my wel 'n dag of wat later geskakel. In daardie dae was daar nie selfone nie, net die tiekieboks in die koshuisgang en die eerstejaars het telefoondiens gedoen," vertel sy.
Met 'n skaam glimlag onthou sy hoe sy ná klas 'n nota op haar kamerdeur gevind het wat sê dat 'n man haar geskakel het. "Daar was geen naam of besonderhede nie," vertel die "Hoeka Toeka"‑ sangeres. So vind 'n hele paar notas hulle weg na haar deur, van die onbekende man wat weer en weer gebel het. "Uiteindelik is ek eendag in die koshuis toe hy bel. In my opgewondenheid blaker ek uit: Is jy die ou wat so chronies bel?" Die herinnering laat haar effens bloos.
Sy het hom toe een Saterdag as haar metgesel na 'n vriendin se troue genooi, waar sy moes sing. Die twee het glo onmiddellik gekliek en binne twee maande pryk daar 'n verloofring aan haar vinger. Op 13 Julie 1968, skaars ses maande later, stap die stralende jong bruid die paadjie af kansel toe. Hulle is later geseën met drie pragtige kinders, 'n seun en twee dogters.
Vandag bly Werner in Pretoria, Carla in Amerika en Maryke in Kaapstad. Sy is nou ook 'n trotse ouma van agt.
Vir nege jaar bied Keuzenkamp die gewilde SAUK‑televisieprogram Kraaines aan en kruip só in duisende kleuters se harte. Sy reik ook 'n verskeidenheid kinderalbums uit, wat liedjies soos die gewilde "Heidi" insluit. Keuzenkamp is suksesvol en reik letterlik jaarliks 'n nuwe album uit. "Daardie tyd nog langspeelplate," lag sy.
In 1996 verskyn 'n donker wolk op die horison toe sy met borskanker gediagnoseer word. In die 16 jaar wat volg, verloor sy albei borste. Vandag is sy egter steeds in remissie. "Dit was moeilik, baie moeilik, maar ek is daardeur."
Sy is dankbaar vir al die ondersteuning wat sy in die moeilike tye van haar familie, vriende en aanhangers ontvang het.
Ná haar laaste album in 2015 besluit Keuzenkamp "genoeg is genoeg" en besluit om "af te tree en te rus". Sy het wel nog enkele optredes behartig en die Ghoempie-CD en -DVD vrygestel.
Keuzenkamp sê sy het nooit nodig gehad om "regtig te werk nie, want my man was nog altyd die broodwinner". "Ek was geseënd om al die jare te kon doen waarvan ek hou." Die "Oukraalliedjie"-sangeres sê sy het nog nooit regtig van optredes gehou nie. "Ek is mos maar nog altyd 'n studio-meisie."
Ná 45 jaar verhuis Keuzenkamp en Van Zyl na 'n nuwe huis, nie te ver van die ou een in Randburg nie. Hulle skrop nou al drie jaar saam aan die nuwe Kraaines.
Baie mense is onbewus van die feit dat Van Zyl, 'n ingenieur, die meesterbrein was agter Suid-Afrika se eie Gautrein. "Hy het aande om gewerk om vir my te kan sorg. Hy kyk baie mooi na my," sê Keuzenkamp oor Van Zyl wat 'n jaar gelede ook afgetree het.
Ná meer as vyf dekades in die kollig, het Keuzenkamp besluit dit is finaal tyd om die wêreld vol te kerjakker saam met haar lang, maer blonde man. "Ons pak net ons tasse en gaan waar ook al ons wil. Ons verdien dit, my man veral," sê sy beskeie.
Omrede Keuzenkamp nie meer albums gaan uitreik nie, spog sy nou ook met 'n amptelike YouTube-kanaal. Al haar musiek word hier opgelaai. Die kanaal is glo deur die platemaatskappy Sony op die been gebring.
Deel van: Mense, Musiek, SA-nuus
Carike Keuzenkamp In die nuus
Baie dankie Carike, geniet die aftrede!
Sterkte vorentoe Carike en Olaus. Dankie dat jy jou musiek met ons gedeel het. Geniet julle gesamentlike aftrede!
sterkte en geniet elke oomblik
Sy is Afrikana vir my (nie-polities gesproke). Statig, geen skandes, pragtige stem en las daarby – beeldskoon! Haar man kort ook erkenning. It takes two to tango. Hollywood kan lesse neem!
Ek was 1e jaar toe jy joolkoningin was.Jy word net mooier deur die jare (innerlik en uiterlik) en is 'n S.A. ikoon.